80 anys d'un exili molt dolorós i mal conegut

Perduda la guerra per part de la Segona República davant les forces feixistes, a partir del febrer de 1939, no n'hi hagué pas prou, amb l'ocupació de Catalunya, i de tot Espanya, per forces enemigues, i la terrible repressió subsegüent de judicis arbitraris, execucions, camps de concentració, presons repletes, «depuració» dels empleats públics, clausura i prohibició d'organitzacions i entitats populars, prohibició d'ús del català, control policíac de les persones considerades sospitoses, i una política antisocial... No! A més a més d'aquests delictes oficials, hi hagué el capítol, potser el més dramàtic i mal conegut, de l'exili dels derrotats, sobretot de les persones que s'havien significat més en la política democràtica i social dels anys anteriors.

 (Fragments seleccionats del treball «80è aniversari de l'exili republicà1939-2019», d'Ariadna Aparicio, publicat per Cooperativa Cultural Rocaguinarda)

El Govern francès calculava que unes 50.000 persones fugirien d'Espanya. En van ser prop de 450.000. Altres fonts asseguren que aquesta xifra podria haver arribat a 560.000. Si França ja no havia fet gaires esforços per acollir els 50 mil que preveia, l'allau de persones va desbordar tota previsió.

Els refugiats van ser «internats» en espais oberts, com les platges d'Argelès i Sant Cebrià, sense cap aixopluc en ple hivern (més tard, els mateixos refugiats s'autoconstruirien uns barracons), sense cap servei, ni aigua potable, ni cap assistència sanitària a malats i ferits i amb una quantitat escassíssima de menjar. Es van bastir filferrades, vigilades per soldats francesos i senegalesos, que n'impedien la sortida. Es calcula que unes 10.000 persones hi van morir per les condicions que van haver de suportar.

Per al Govern francès, eren un greu problema, també econòmic, quan els esforços s'havien de destinar a una nova guerra, per tant la solució immediata va ser la repatriació. El retorn dels exiliats es va fer mitjançant un acord amb Espanya, signat a finals de febrer de 1939 però no engegat fins a l'estiu.

Els que van retornar van patir majoritàriament represàlies. Els que es van quedar van haver de patir una altra guerra, sota el domini dels nazis alemanys.